DR og TV 2 begynder at streame i 4K

Nærmest synkront har de to danske mediehuse, DR og TV 2, sat gang i streaming i 4K kvalitet. Nogle vil påstå at de er ankommet noget sent til den fest – Netflix startede med 4K-indhold tilbage i 2014 – men ikke desto mindre kan de nyindkøbte fladskærme nu udnyttes endnu bedre.

DR tager hul på den større opløsning med serien Carmen Curlers, som har premiere i morgen fredag den 30. september på DRTV og vises den 2. oktober klokken 20.00 på DR1. Muligheden for at se serien i den øgede opløsning er kun muligt på DRTV-tjenesten.

Læs også: Nu på HBO Max: Game of Thrones i 4K og Dolby Atmos

Serien fortæller om forretningseventyret, der gav verden den elektroniske papillot. Igennem flere sæsoner vil den dykke ned i fortællingen om udviklingen, påvirkningen på den lille provinsby hvor det hele startede og de mange mennesker som det påvirkede i 1960’erne.

Serien er en fri fortolkning over virkeligheden, hvor den oprindelige opfinder Arne Bybjerg har været en inspiration, men serien vil fortælle historien med fiktive karakterer.

Carmen Curlers – DR (Foto: Tine Harden)

TV2 har samtidig opdateret Badehotellet sæson 9 til at være tilgængelig i 4K på TV 2 Play. Den seneste sæson af hitserien er allerede tilgængelig i sin helhed. De har ligeledes ingen nuværende bekræftede planer om at tilbyde 4K-opløsningen via antennestikket.

På begge platforme kan 4K-indholdet tilgås via enten Smart TV eller Google/Android-bokse eller et Apple TV 4K. Ingen af de to understøtter HDR (high dynamic range) eller surround sound. Begge sender fortsat udelukkende i stereo.

DR og TV 2 begynder at streame i 4K